tomron87/hebrew-wikipedia-sentences-corpus huggingface dataset:
פלפלון דמוי-אלה (שם מדעי: Schinus terebinthifolia Raddi) הוא מין של שיח או עץ קטן (7 עד 10 מטר) ממשפחת האלתיים, שמוצאו באזורים הסוב-טרופיים ובעיקר באזורים הטרופיים היובשניים העונתיים באמריקה הדרומית, מדרום-מזרח ברזיל ועד צפון מזרח צפון ארגנטינה.
פלפלון דמוי-אלה ניטע בישראל כצמח גינון עירוני, והתאקלם בה היטב באזורים מושקים.
בעולם הוא הוכרז כצמח פולש, שנזקיו מרובים.
בישראל הוא נחשב כמין פולש בקצב איטי, שנזקיו משמעותיים לצמחייה הטבעית, ובעל פוטנציאל לנזקים חמורים יותר בבתי גידול לחים.
המאפיינים שלהלן מתייחסים לתת-המין הגדל בישראל כעץ תרבות ופליט תרבות בארץ, שמתבסס בבתי גידול לחים או מופרעים בחבלי ארץ חמים.
פלפלון דמוי-אלה הוא שיח או עץ דו-ביתי או פוליגמי ירוקי-עד, ובעל שרף עם ריח אופייני (בדומה לפלפלון בכות), שגובהם עד 7 מ'.
במין זה העץ נושא פרחים זכריים או נקביים (צמח דו-ביתי) או נושא פרחים דו-מיניים וחד-מיניים גם יחד (צמח פוליגמי).
הענפים יכולים להיות ישרים, נשענים, או כמעט משתפלים, וכולם על אותו צמח.
הלוואים חסרים והפטוטרת קצרה, שעירה מעוגלת ואינה מכונפת.
ציר העלה על פי רוב מכונף בשני צדדיו.
העלים מסורגים, סדורים על הענף בצורה לוליינית ומרווחים אחד מן השני, זקופים או נוטים לצדדים, מורכבים-מנוצים למספר בלתי זוג של עלעלים ומספרם על פי רוב 7 או 9 עלעלים.
העלים ארוכים, אורכם 10 עד 22 ס"מ.
זוגות העלעלים נגדיים ומרווחים מאוד זה מזה.
העלעלים בזוג התחתון קטנים יותר מהאחרים, והעלעל הקיצוני גדול מכולם (העלעלים באלה אטלנטית על פי רוב שווים בגודלם זה לזה ומרווחים פחות).
העלעלים מעט סגלגלים בעלי עוקץ קצר מאוד, אורכם הוא 3 עד 7 ס"מ ורוחבם 2 עד 3.5 ס"מ, קודקודם מעוגל עד חד, שפתם מחודדת קלות או תמימה, צבעם ירוק כהה בצידם העליון ובהיר בצידם התחתון, העורק הראשי יחיד ומנוצה לעורקים משניים בהירים.
הפרחים הזעירים לבנים, צהבהבים-לבנים, ערוכים במכבדים צפופים.
הפרחים הזכריים והנקביים או הדו-מיניים דומים מאוד.
הגביע קצר בעל 5 אונות.
עלי הכותרת 5 (בשונה מהמינים של האלה שפרחיהם ללא עלי כותרת).
אבקנים 10 (בשונה מהסוג אוג שמספר אבקניו חמש), בולטים מבין עלי הכותרת.
השחלה בעלת מגורה אחת ועמוד שחלה אחד.
הפרי בית גלעין חד-זרעי, כדורי, מבריק, קוטרו 4 עד 5 מ"מ, צבעו אדום בהיר והוא נישא על פני צברים צפופים של מאות פרטים.
פלפלון דמוי-אלה נמנה עם 40 מינים המשויכים לסוג פלפלון שמוצאם בדרום אמריקה.
פלפלון דמוי-אלה מונה 2 תת-מינים:
terebinthifolius - עלים שאורכם הוא עד 17 ס"מ, עם 5 עד 13 עלעלים; ציר העלה מכונף, הפרי אדום.
תת-מין זה גדל בישראל כצמח זר ופולש.
acutifolia Engl - עלים שאורכם הוא עד 22 ס"מ, עם 7 עד 15 עלעלים; ציר העלה אינו מכונף, הפרי ורוד.
תת-מין זה לא הוכנס למדינות אחרות ובכללם ישראל.
מוצאו של פלפלון דמוי-אלה בעיקר באזורים הטרופיים היובשניים עונתית.
מדרום-מזרח ברזיל ועד צפון מזרח צפון מזרח ארגנטינה, במדינות פרגוואי, ארגנטינה וברזיל.
בנוסף, ניתן למצוא את הצמח הזה במדינות הבאות של ברזיל: אלגואס, באהיה, אספיריטו סאנטו, מאטו גרוסו דו סול, מינאס ז'ראיס, פרנמבוקו, פרנה, ריו דה ז'ניירו, ריו גראנדה דו נורטה, ריו גראנדה דו סול, סנטה קטרינה, סאו פאולו וסרז'יפה.
מין זה הופץ אל מחוץ לארצות מולדתו ונטע כצמח נוי בצורה מסודרת באזורים סובטרופיים של העולם ובכללם ישראל בגינות ופארקים.
הרחבה על מידת פלישתו בעולם ראה בפרק הבא, ותפוצתו בישראל בפרק שלאחריו.
קשה לשלוט בהתפשטות פלפלון דמוי-אלה כיוון שהוא שולח שורשים יונקים עמוק לתוך האדמה, והוא יוצר שורשים חדשים אם גודעים את הגזע.
כמו כן, פירות הצמח מופצים על ידי ציפורים למרחקים ניכרים מצמח האם (אורניתוכוריה), וכך נוצרים מוקדי פלישה חדשים.
העץ גדל גם באזורים יבשים יותר, כגון ישראל ודרום קליפורניה.
הפלפלון דמוי-האלה הובא לפלורידה ככל הנראה בשלהי 1981. העץ התפשט בפלורידה במהירות, תפס את מקומם של המינים המקומיים, והתפרש על פני אלפי אקרים.
העץ מותאם במיוחד לאכלוס של שטחים מופרים והוא יכול לגדול הן בתנאי יובש והן בתנאי לחות.
אופי הגדילה שלו מאפשר לו לטפס מעל עצים נמוכים ולפלוש לחופות העצים הבוגרים, וכך לדחוק מינים אחרים בתחרות על האור.
בארצות הברית נחקק חוק שלפיו אסור למכור את הצמח או לשתול אותו, והוא מסווג בקטגוריית המזיקים I של מועצת הצמחים המזיקים האקזוטיים (EPCP).
פלפלון דמוי-אלה כלול ברשימת 100 האורגניזמים הפולשים ביותר בעולם על פי ה-IUCN.
על מנת למנוע את התפשטות הצמח נקבעו קווים מנחים שלפיהם יש להשמיד את אוכלוסיית הפלפלון דמוי-האלה היכן שהדבר מתאפשר.
הפלפלון דמוי-האלה ניטע רבות בישראל כצמח גינון עירוני, והתאקלם בה היטב באזורים מושקים.
הפירות של הפרטים הנטועים מופצים למרחקים על ידי ציפורים פרוגיבוריות (כגון בולבולים), ונובטים בקלות במקומות לחים.
מנגנון זה של הפצה למרחק אף הביא לכך שהצמח מופיע לעיתים כמין פולש בשטחים טבעיים, בעיקר בבתי גידול לחים.
המוקדים העיקריים בשמורות עין נמפית ובכרי נעמן שבעמק עכו, ובעמק בית-שאן בשמורות תל-סהרון ועין-יהודה.
הצמח נפוץ למדי בעמק בית שאן.
כמו כן נמצא לאחרונה במעיינות באזור נאות הכיכר.
הוא גדל כצמח נוי בקריית שמונה וביוקנעם המושבה.
פלפלון דמוי-אלה נחשב כמין פולש בקצב איטי, נזקיו משמעותיים, ובעל פוטנציאל לנזקים חמורים.
בבתי גידול בהם הוא פולש הוא מסוגל לצור מקבצים צפופים מאוד עם תת-יער חשוך, ובכך לדחוק את המינים המקומיים.
בנוסף, תכונותיו האָלֵלוֹפַּתְיות פוגעות במיני הצמחים המקומיים והוא נחשב צמח פולש משנה סביבה.
העלים והפרי שלו משחררים תרכובות המונעות נביטתם של מיני צמחים אחרים הנמצאים בסביבה הקרובה של העץ.
העלים של הצמח רעילים לסוסים ולבקר.
מגע ישיר עם מוהל העץ יכול לגרום לגירויי עור.
לאור עוצמת הפלישה של צמח זה באזורים ים תיכוניים שונים בעולם מומלץ לבער את המוקדים הקיימים בשמורות הטבע בישראל כול עוד אלה אינם גדולים מדי.
פריחת פלפלון דמוי-אלה מתרחשת באותו הזמן שנה אחר שנה.
הפריחה כמעט ואינה מתרחשת בעת התחדשות העלווה.
הפריחה מתחילה בספטמבר ועד אמצע אוקטובר ורובה נפסקת בתחילת נובמבר.
חלק קטן מהאוכלוסייה (כ-10%) פורח בחודשים מרץ עד מאי.
חלק מהעצים המאחרים הם עצים שלא פרחו באוקטובר, אך לרוב הפריחה האביבית הזאת היא תקופת פריחה שנייה.
הבשלת הפירות באה אחרי הפריחה, ועיקרה בין דצמבר לפברואר.
מרבית פיזור הזרעים מתרחש זמן קצר לאחר מכן, אך חלק מהעצים עדיין משמרים פרי בשל עד סוף יולי או אוגוסט.
הנביטה מתרחשת בנובמבר-אפריל, אך עיקרה בינואר-פברואר.
היובש הוא הגורם הראשי לתמותת הנבטים בישראל.
פלפלון דמוי-אלה נחשב לעץ קטן ואטרקטיבי, שתפוצתו כעץ קישוט רחבה מאוד באזורים החמים של דרום אמריקה בזכות העלווה המרשימה והפירות שלו.
אף על פי שהפלפלון אינו פלפל אמיתי (שם מדעי Piper), פירותיו המיובשים נמכרים לעיתים קרובות כגרגרי פלפל ורודים.
במינון הנכון, הזרעים משמשים כתבלין ומוסיפים טעם דמוי פלפל למזון.
אולם, בכמויות גדולות הזרעים עלולים להיות רעילים.
בדומה למינים אחרים במשפחת האלתיים, לפלפלון דמוי-האלה יש מוהל תא שיכול לגרום לתגובה עם העור אצל אנשים אלרגיים.
פִּלְפֶּלֶת (שם מדעי: Capsicum) הוא סוג צמחים במשפחת הסולניים.
המין התרבותי הנפוץ ביותר בו הוא Capsicum annuum, והוא כולל בין השאר את הפלפל המתוק ומספר זנים של פלפל חריף.
צמח הפלפלת נקרא בלשון עממית "פלפל", וכך גם מכונה פרי הפלפלת המשמש למאכל.
שמות נוספים משמשים לזני פלפלת מסוימים, כמו למשל "פלפל צ'ילי", שמתייחס לזני פלפלת חריפים, ו"טבסקו", שמתייחס למין Capsicum frutescens.
אין כל קשר בין הסוג לבין משפחת הפלפליים, והמקור לזהות השם הוא הדמיון בין הטעמים של פרי הפלפלת החריף ופירות משפחת הפלפליים (פלפל שחור).
מקורו של הסוג כולו הוא בעולם החדש.
הוא הובא לאירופה ומשם לכל רחבי תבל, והפך במטבחים רבים למרכיב חשוב בתבשילים רבים.
הפירות של חלק מזני הפלפלת מכילים קפסאיצין האחראי לתחושת החריפות.
פלקון (EL/M-2075 Phalcon) היא מערכת מוטסת לשליטה והתרעה מוקדמת (להלן "מערכת להתרעה מוקדמת", ידועה באנגלית כ-AWACS: Airborne Early-Warning and Control System) המפותחת על ידי חברת אלתא מערכות הישראלית (חברה-בת של התעשייה האווירית לישראל).
לפי דעת מומחים, הפלקון היא מהמערכות המתקדמות ביותר בעולם מסוגה.
הפלקון משמשת כרגע בצבאותיהן של שלוש מדינות לפחות: ישראל (בכינוי "נחשון-עיטם"), הודו וצ'ילה, ושתי מדינות נוספות, סינגפור ואיטליה, הזמינו את המערכת.
ישראל ביקשה למכור את המערכת גם לסין אך חזרה בה בעקבות התנגדות ארצות הברית.
מערכת הפלקון מורכבת ממספר גלאים, כשהעיקרי שבהם הוא מכ"ם מסוג מערך מופע (Phased Array) סורק-אלקטרונית אקטיבי (Active Electronically Scanned Array, ובקיצור AESA).
בניגוד למכ"ם "רוטודום" – ההתקן החיצוני המותקן על מערכות התרעה מוקדמת אחרות, המכ"ם מסוג זה מורכב ממערך של אנטנות קליטה ושידור באופן שמאפשר לכוון אלקטרונית את אלומת המכ"ם, כך שאין צורך בהתקן שמסתובב וסורק באופן מכני.
מכ"ם זה הוא בעל קצב-סריקה קצר ביותר יחסית למכ"ם הסורק-מכנית, ומאפשר התמקדות מיידית במטרה מסוימת.
מערכות המכ"ם של הפלקון יכולות להיות מותקנות על גוף המטוס, או מעליו בתוך חופה.
בכל אופן, יתאפשר למכ"ם לכסות בסריקתו 360 מעלות סביב.
בכך הוא מסוגל לעקוב ולאכן מטרות מתמרנות מהירות (למשל מטוסי קרב), מטרות הטסות בגובה-נמוך ואף מטרות קרקעיות, בטווח של מאות קילומטרים ובכל תנאי מזג אוויר.
בהסתמך על מערך הגלאים המרכיבים אותה, מערכת הפלקון מסוגלת ליצור היתוך-מידע בזמן-אמת, על-מנת לשפר את יכולת גילוי המטרות.
מערכת הפלקון מתאימה להתקנה על מספר כלי טיס, ובהם בואינג 707, בואינג 767, בואינג 747 ואיליושין Il-76. לצורך הפעלתה, מורכבות בפלטפורמה הנושאת את הפלקון עד 11 עמדות מפעילים.
המערכת נחשפה לראשונה ב-1989, לאחר שמערכת דומה סופקה לחיל האוויר, והתעשייה האווירית החלה בשיווקה ברחבי העולם.
הלקוח הראשון עמו נחתם חוזה היה חיל האוויר של צ'ילה.
במסגרת החוזה מערכת הפלקון והותקנה על מטוס בואינג 707 שרכשה התעשייה האווירית.
הוא נחשף לראשונה ב ביוני 1993. המערכת המוטסת, שסופקה לחיל האוויר הצ'ילאני ב-1994, מכונה "קונדור" (Condor).
בשנת 1996 נחתם הסכם בין הרפובליקה העממית של סין לתעשייה האווירית, לאספקת 4 מטוסי ביון מתקדמים, המבוססים על מערכות מכ"ם מדגם "פאלקון".
פרטי העסקה נשמרו בחשאיות לבקשת סין, אך פרטים עליה הגיעו לארצות הברית.
עקב כך פרץ משבר חמור ביחסי ארצות הברית–ישראל (משבר שכונה "משבר הפלקון") ולאחר לחצים כבדים ביטלה ישראל את העסקה.
במרץ 2004, ישראל והודו חתמו על עסקה בהיקף של 1.1 מיליארד דולר, לפיה התעשייה האווירית לישראל תספק לחיל האוויר ההודי 3 מערכות פלקון.
זהו הייתה העסקה הגדולה ביותר בתולדות היצוא הביטחוני של ישראל עד אז.
במקביל, חתמה הודו על עסקה נפרדת עם תאגיד איליושין הרוסי לאספקת 3 מטוסי תובלה מדגם Il-76 על-מנת להוות פלטפורמה להתקנת הפלקון, בהיקף של חצי מיליארד דולר נוספים.
עקב עיכובים באספקת המטוסים, אספקת המטוסים נדחתה ל-2009–2010.
באפריל 2002 חיל האוויר הישראלי בחר בגאלפסטרים 5 (מכונה "נחשון") על-מנת להתקין בו את המערכת, ורכש 3 מטוסים מהדגם G-550 לצורך כך.
המערכת מכונה "עיטם" (בניגוד לגרסת ה"נחשון" המיועדת למודיעין אותות ומכונה "שביט").
התעשייה האווירית לישראל ביצעה שינויים משמעותיים בגוף מטוסי הגאלפסטרים שנרכשו לצורך התאמתם לנשיאת מכ"ם המערכת.
המכ"ם בו נעשה שימוש בחיל האוויר הוא גרסה מתקדמת יותר מדגם EL/W-2085, גרסה זו בעלת סנסור מתקדם יותר המעניק לה יכולות גבוהות יותר ובעלות נמוכה יותר מהמערכת הישנה.
בפברואר 2008 נרכשו 4 מטוסי גאלפסטרים G-550 דומים במסגרת החוזה של חיל האוויר הסינגפורי.
נמסרה לסינגפור ב-2010. שם החליפה מערכת הפלקון את מערכות ההתרעה המוקדמת המותקנת על מטוסי E-2 הוקאיי (ששימשו גם בחיל-האוויר הישראלי, בכינוי "דיה", עד 1994).
באוגוסט 2020 פורסם כי הודו מתכננת לרכוש מישראל 2 מערכות נוספות, בעסקה בשווי של מיליארד דולר.
פלקון ביץ' היא סדרת טלוויזיה קנדית שצולמה והופקה במניטובה שבקנדה.
הסדרה היא דרמת נעורים שדומה בסגנונה לסדרה האמריקאית The O.C..
העונה הראשונה החלה את שידוריה ב-5 בינואר 2006 והסתיימה ב-8 באפריל 2006. העונה השנייה החלה ב-5 בינואר 2007 והסתיימה ב-30 במרץ 2007. כל עונה כללה 13 פרקים.
ב-20 באפריל 2007 הודיעה חברת השידור "Global TV" שהסדרה לא תחזור לעונה שלישית.
החלה את שידוריה ב-5 בינואר 2006 והסתיימה ב-8 באפריל 2006.
הסדרה מתרחשת בעיירה ויניפג ביץ' שלגדות אגם ויניפג, מצפון לעיר ויניפג.
בתחילת הקיץ טניה שוהה אצל אימו של ג'ייסון והסוכן שלה מגיע לחפש אותה.
אביו של דני נקלע לקשיים כלכליים ועומד לאבד את אולם המשחקים.
ג'יני שמתגרשת מבעלה טרבור בראדשו עוברת לבקתת החוף שברשותם יחד עם ביתה פייג' שלא מאושרת מהמעבר.
פייג' מתחילה לעבוד בארקייד שם היא פוגשת את ג'ייסון.
רופא חדש בשם אדריאן מגיע לעיירה.
אחותה של ג'יני מגיעה במפתיע.
ג'ייסון נרשם לתחרות סקי מים שבמהלכה הוא נפצע.
אנשי העיירה מחליטים לשפץ את אולם הריקודים.
ליין מסתבך עם סוחר סמים בשם מוק.
טניה מפוטרת מעבודתה ונקלעת לתאונה.
בסוף העונה הקיץ מגיע לסיומו וג'ייסון מגלה את האמת על אביו.
פייג' מתכוננת לעזוב ללמוד בהארוורד.
ג'יני מגלה שאחותה מכרה את בקתת הנופש לבעלה לשעבר, טרבור.
רין מגלה שהיא בהריון ועוזבת עם משפחתה את פלקון ביץ'.
העונה נפתחת כשפייג' חוזרת לפלקון.
דני וארין מנסים להתמודד את אובדן התינוק.
ג'ייסון ואימו מקבלים הצעה חדשה על המרינה.
פייג' מתחילה לעבוד ביחסי ציבור.
ליין הורג בטעות את מוק.
יחסיה של פייג' עם נייתן נקלעים למשבר במיוחד לאחר חשיפת המקרה של מוק מה שמקשה עליה בקידום עבודתה החדשה.
טניה מבקרת את אדריאן שחושק בה למורת רוחו של ליין.
פייג' וג'ייסון עוזרים לדני לגבי עתידו.
טרבור מנסה לגרום לפייג' לא לעזוב לבוסטון ומנסה להתקרב לאשתו.
בסוף העונה ג'ייסון חוזרת לבצע סקי מים.
ארין רוצה הזדמנות נוספת עם דני.
פייג' מתכננת לעזוב לטקסס יחד עם ג'ייסון.
ג'ייסון טאנר (סטיב באיירס): נער דל אמצעים שחי בפלקון ביץ' עם אימו.
הם בעלי מרינה שמשכירים סירות ובקושי מצליחים להתפרנס.
חברי הילדות שלו הם טניה שדן ודני אליס.
הדבר האהוב עליו זה "ווייקבורדינג" (סקי על המים).
פייג' בראדשו (ג'ניפר קיד): ילדה חכמה ועשירה שמגיעה עם הוריה לפלקון, לשהות בבית הקיץ שברשותם, ומתאהבת בטרנר.
ביתם של טרבור וג'יני ואחותו של ליין.
טניה שדן (דבון וייגל): דוגמנית שחוזרת לעיירת מולדתה כי נמאס לה מעולם הדוגמנות.
הייתה מכורה לסמים ויחסיה עם ליין בראדשו החמירו עוד יותר את המצב.
דני אליס (אפריים אליס): ה"ילד טוב".
משפחתו מנהלת את אולם המשחקים המקומי.
חברו הטוב של ג'ייסון ומאוהב בארין שלאחר זמן רב השניים מתחילים לצאת.
ליין בראדשו (מורגן קלי): ילד צעיר ועשיר שתמיד מסובך במשהו.
עובד בשביל אביו טרבור ונהג לצאת עם טניה שדן.
בנם של ג'יני וטרבור ואחיה של פייג'.
ארין חאדד (מליסה אליאס): מצילה בחוף פלקון.
מתחילה לצאת עם דני והעניינים מסתבכים שהיא נכנסת להריון.
ג'יני בראדשו (אליסון הוסאק): אימם של פייג' וליין שמתכננת להתגרש מבעלה טרבור.
טרבור בראדשו (טד וויטהול): בעלה של ג'יני ואביהם של פייג' וליין.
איש עסקים מכובד ועשיר שירד מנכסיו בעקבות החלטה עסקית שגויה.
ד"ר אדריאן קיפר (פיטר מוני): בן זוגה של פייג' לזמן קצר והרופא החדש בפלקון.
דארלין שדן (לינדה בויד): מנהלת המספרה המקומית ואמה של טניה.
מנסה לשכנע את טניה לעשות תמיד דברים שהיא לא רוצה כמו לעזוב את ליין ולחזור לדוגמנות.
פלפלים צהובים היא סדרת דרמה ישראלית העוסקת במשפחה המגדלת ילד אוטיסט, במושב בערבה, המרוחק מכל שירות טיפולי היכול לעזור לילד.
הבמאים של הסדרה הם אמנון קוטלר וקרן מרגלית, שגם כתבה והפיקה את הסדרה.
בסדרה משחקים, בין היתר, עלמה זק, יוסי מרשק, אורי פפר, מיכל שטמלר ויהודה ברקן.
הסדרה עלתה לשידור ב-18 בדצמבר 2010, ושודרה בשידורי קשת בערוץ 2. היא זכתה בטקס פרסי האקדמיה לטלוויזיה במספר פרסים, בהם התסריט, הבימוי, השחקנית (עלמה זק) וסדרת הדרמה הטובים ביותר.
הסדרה מגוללת את סיפורה של משפחה המתגוררת במושב חצבה בדרום הערבה, ומנהלת חווה חקלאית בה מגדלים פלפלים צהובים.
יעל היא רופאה המנסה להתקבל להתמחות ולעבודה במרפאה במושב.
יעל שמה לב לכך שהילד, עומרי, אינו נענה להוראות פשוטות ומציעה לשלוח אותו לאבחון.
אף על פי שההורים חושדים כי התפתחותו של עומרי אינה תקינה, איילת טוענת שהחריגות של עומרי נובעת מהיותו גאון מוזיקלי.
בן המשפחה היחיד המשתכנע לאבחן את הילד הוא מאיר.
מאיר לוקח את עומרי לשלב האבחון הראשון בלא הסכמת הוריו.
איילת זועמת על יעל ועל מאיר, אולם ממשיכה בהליך האבחון, שבסופו מתברר כי עומרי הוא אוטיסט.
איילת אינה מעוניינת בשליחתו לטיפול במקום מרוחק, אצל זרים, והמשפחה המורחבת מתארגנת לטיפול מאומץ למען שיפור תפקודו של הילד בחיק המשפחה.
איילת דורשת מהמשפחה לשמור על אבחונו של עומרי כסוד.
עומרי מפסיק ללכת לגן הילדים, הן כדי לפנות זמן לטיפול בו והן כדי לשמור על הסוד.
זאת למרות שהסוד מתחיל להיות ברור לגננת, משום שעומרי אינו מצליח לשחק עם הילדים האחרים והוא עסוק בשמיעת מוזיקה באופן כפייתי.
הטיפול בילד במסגרת ביתית מלא אתגרים ודורש מכל בני המשפחה ויתורים.
נתי זוכה לפחות תשומת לב הורית, איילת מפסיקה לעבוד וההון המשפחתי אינו מספיק להמשך הקמת המסעדה של יניב.
יניב חוזר לעבוד בחממות ואבישי מפוטר מהן.
המשפחה נאלצת להמשיך ולשכור עובדת זרה מפוקפקת בשם טאסאני, משום שזו משתלבת בטיפול.
המשפחה נאלצת גם להיות בקשר עם הפסיכולוגית היחידה שמוכנה להגיע לערבה, רחלי, למרות שלזו יש צורך עז להתחשבן עם איילת על עניינים מילדותן.
יניב אינו מצליח להשתלב בטיפול בבנו ולוחץ על איילת להכיר בעובדה, שלמרות שניתן וצריך לשפר את תפקודו של עומרי, הוא לעולם לא יהיה "ילד רגיל".
יניב לוחץ על איילת להיכנס שוב להריון והיא, שההורות הפכה עבורה למעין עבדות, מסרבת.
היא גם מודה בפחד שיש לה מפני גידול ילד אוטיסט נוסף.
יניב משלים עם העובדה, שהילד היחיד שאי פעם יהיה לו, הוא ילד עם לקות.
יניב חוזר ללחוץ על איילת להפסיק לשמור על לקותו של עומרי בסוד ולאפשר לעומרי להתערות בחברת הילדים - עד כמה שהוא יכול.
בפרק האחרון בעונה הראשונה עומרי הולך לאיבוד ויניב כופה על איילת לגלות למשטרה ולבני המושב הרבים המחפשים אחריו, כי עומרי אוטיסט.
עומרי נמצא בסופו של דבר בגן הילדים, אליו רצה לחזור.
מאיר מנהל רומן עם אריאלה, המלמדת את ילדי הכפר נגינה בפסנתר.
התנהגותה של אריאלה נראית מוזרה הן כלפי מאיר, אליו היא מתייחסת בקשיחות ובחביבות לחלופין והן אל יעלי שאותה היא מסרבת לקבל לשעורי הנגינה.
יעלי סוברת שאריאלה היא טיפוס מוזר, כמו גם רופא המושב, ומכנה את שניהם "קוקוריקו".
בהמשך מתברר שעומרי מצליח לצאת לטיולים רק עם אריאלה ומאיר.
אריאלה גם מצליחה לשמור בקלות את סוד לקותו של עומרי ולא מספרת על כך לאיש במושב.
בפרק האחרון מתברר כי יחסה של אריאלה אל זולתה נובע מסיבה דומה לסיבת ההתרחקות וההתקרבות של איילת אל אנשי המושב שאינם ממשפחתה.
גם אריאלה מסתירה את העובדה שלבן שלה, המכונה גברי, יש לקות נוירולוגית.
מאז אבחונו של עומרי כאוטיסט, איילת ויניב משקיעים בו את מרבית תשומת לבם ונתי, אחותו בת העשרה, זוכה מהם כמעט להתעלמות מוחלטת.
חדרה, כמו כל חדרי הבית, מתמלא במכשירי ריפוי בעיסוק והיא חשה זרה בו.
היא מעוניינת לבלות יותר זמן במחיצת אביה הביולוגי, הגרוש של איילת, ולספר לו על יחסי האהבה-שנאה המתסכלים שיש לה עם בן כיתתה, יהונתן.
אולם, איילת מסכלת את התקרבות הגרוש שלה אל בתהּ, מפחד שלגרוש יוודע שעומרי אוטיסט.
נתי ויעלי מוצאות זו אצל זו אוזן קשבת ותנאים של חיבה.
יחסי יעלי ואבישי מעורערים כבר מתחילת הסדרה.
הזוג מגיע לכפר כשכולם כבר מודעים לבעיות ביניהם.
כל המושב יודע שיעל בגדה באבישי ובאה אחריו לכפר כדי לשקם את יחסיהם.
יעלי ויתרה על התמחות כרופאה ועברה לעבוד כאחות אצל רופא הכפר, שאותו היא אינה מעריכה ואינה מחבבת.
למרות אי נעימויות חוזרות בין בני הזוג, נראה כי היחסים שלהם משתקמים, עד שאבישי מפוטר מהחממות ונכנס לדיכאון.
אבישי שוכר דירת חדר במושב, אצל חברתו לשעבר, גלי (האדריכלית) ומבקש מיעל שתחזור אל חייה שלה בתל אביב.
יעל ממשיכה לגור במושב, לעבוד במרפאה ולהשתתף בתוכנית הטיפולית של עומרי, בשאיפה שיחסיה עם אבישי ישתקמו.
אבישי מעודד על ידי טאסאני להתרחק מיעלי, כשהיא משמיעה לו מה שהוא רוצה לשמוע בעת שהיא סוחטת ממנו כסף באיום לעזוב את איילת ועומרי.
התפנית מתרחשת כאשר אביה של יעל מבקר ושמח לראות שהיא ויתרה על שאיפותיה להגשמה עצמית, בהתאם לתפיסת עולמו השוביניסטית של האב.
יעל ואבישי מחליטים לפרק את הקשר ביניהם.
הם מבינים, שכזוג הם לא עומדים במשברים ושבניגוד לאיילת ויניב, הם לעולם לא היו מצליחים לגדל ילד כמו עומרי.
יעל מבהירה למשפחה שהיא אינה מנתקת קשר עם נתי ועומרי.
היא תבקר אותם בכל שבוע כי עליהם היא אינה מוכנה לוותר.
מכירה את איילת מילדותבני אבניד"ר עודד דניאלרופא במרפאת המושב.
מנהלת מקהלה בקיבוץ יובל סגל ד"ר גביש רופא בבית החולים סורוקה, העובד לצידה של יעלי בעונה השנייה לירית בלבן ויקי עובדת בבית החולים סורוקה אור בן מלך אבני חבר של נתי בעונה השנייהישראל ברייטעופרהגרוש של איילת וחבר טוב שלה, אביה של נתיאלכסנדר סנדרוביץ'ד"ר רוזיןהרופא הצמוד של איילת בזמן ההריון
הסדרה צולמה ביישובים שונים, בעיקר בערבה.
מבני הציבור של היישוב הדמיוני שבסדרה צולמו בקיבוץ סמר, הטקסים והמסיבות בקיבוץ גרופית, צילומי הכבישים באליפז והרחובות בחצבה וערד.
צילומי הפנים נעשו במושב בני דרור בשרון.
כאשר המשפחה נוסעת בדרך לבאר שבע, המכונית מצולמת כשהיא חוצה את גשר נחל צין.
מרגלית הציעה ל"קשת" את הרעיון לסדרה בערך בשנת 2007. אלמנטים שונים בסדרה שאובים מחייה של מרגלית:
עומרי מתקשר עם סביבתו בעיקר באמצעות המוזיקה, וכיוון שכך לפסקול יש תפקיד בולט ומשמעותי במהלך הסדרה.
שיר הנושא של הסדרה הוא גרסת כיסוי לשיר "ברוש" של אהוד מנור ואריאל זילבר, בביצועה של עלמה זהר.
בעונה הראשונה חלק משמותיהם של הפרקים מבוסס על שמות השירים או שורות מצוטטות מהם, ואילו בעונה השנייה שמות רוב הפרקים מתבססים על מצבים ומחשבות שעליהם חושבת איילת לאורך אותו פרק.
העונה הראשונה של הסדרה זכתה בעיקר לביקורות אוהדות ממבקרי הטלוויזיה.
אריאנה מלמד מאתר ynet כתבה על "פלפלים צהובים" שהוא .
מבקר האתר וואלה, פז חסדאי, היה מסויג יותר בביקורתו: , אך
חגית גינזבורג מאתר עכבר העיר, הארץ, כתבה כי הסדרה פלפלים צהובים, ובמיוחד בעונתה השנייה, מדגימה כיצד הרצף האוטיסטי חל על כולם, הן על הילד עומרי המאובחן כאוטיסט, והן על בני משפחתו והסובבים אותו.
לכל אחד ואחת מהם יש כשלי תקשורת כאלה ואחרים: לקויות חברתיות, היעדר טאקט, קשיים בתקשורת בין בני זוג, וחוסר יכולת לפענח סיטואציות חברתיות פשוטות או מורכבות.
התובנה הזאת מתעצמת שבעתיים בדמותה של יעלי, דודתו של עומרי שהיא עצמה רופאה, והיא זו שהבחינה ראשונה באוטיזם של עומרי ואף דחקה בבני המשפחה לבצע עבורו אבחון.
קשיי התקשורת שלה עצמה עם כל סביבתה ממחישים כיצד ידע ותובנה אין בהם כשלעצמם כדי להימנע מלקות תקשורתית.
למרות שהסדרה נסבה על דרך התמודדותן של משפחות עם ילדים אוטיסטים, תחום הנחשב למורכב, הסדרה צברה אחוזי צפייה גבוהים, ושני הפרקים הראשונים שהוצמדו לתוכנית הדגל הפופולרית "האח הגדול" במוצאי שבת, צברו רייטינג גבוה (הפרק הראשון 26.3%).
הפרק החותם את העונה הראשונה, ששודר ב-17 במרץ 2011, צבר רייטינג של 23.6%.
הצלחת הסדרה הגדילה את המודעות לאוטיזם בישראל והכפילה את מספר הפונים אל אלו"ט - אגודה לאומית לילדים אוטיסטים ולארגונים דומים.
שני פרקים של הסדרה הוצגו באפריל 2011 באומות המאוחדות כחלק מ"יום המודעות העולמי לאוטיזם".
באפריל 2012 נמכרה הסדרה לאולפן האמריקאי "ליונסגייט", מפיקי הסדרה המצליחה מד מן.
בהכנת פרק הפיילוט השתתפה התסריטאית ברנדה האמפטון, והתהליך לווה על ידי קרן מרגלית.
באותו חודש פורסם כי מרגלית עובדת על כתיבת העונה השנייה של הסדרה.
הסדרה גם זכתה לכמה מחוות הומוריסטיות:
בתוכנית "נבחרת ישראל בטלוויזיה" שמשודרת בערוץ 10 בפרודיה על הסדרה (מערכון שנקרא "פלפלים חריפים").
המערכון מסופר על ילד טוב ירושלים (שון גיטלמן) שהוריו נאלצו לשלוח אותו לפסיכולוג ולאבחון שבסופו מתברר כי הילד הוא ערס עם הרבה מאוד הפרעות התנהגותיות.
ב"ארץ נהדרת", התוכנית הנוספת בה עלמה זק השתתפה (מיכאל זפסוצקי השתתף שם כשחקן אורח).
בשנת 2014 הפיקה רשת BBC עיבוד משלה לסדרה.
הגרסה, שנקראת "The A Word" (ובישראל "סוג א'") והופקה בשיתוף קשת אינטרנשיונל, נכתבה על ידי התסריטאי פיטר באוקר ועלתה לשידור בבריטניה לראשונה ב-23 במרץ 2016. העיבוד של ה-BBC זכה להצלחה ולעניין רב, וחודש לעונה שנייה בסוף 2017. בסדרה השתתפו בתפקידים הראשיים לי אינגלבי, כריסטופר אקלסטון, מורבן כריסטי ועוד.
חברת Yes רכשה את זכויות השידור של הסדרה הבריטית.
פרק הבכורה של הסדרה בישראל שודר ב-3 בינואר 2017 בערוץ Yes Oh, ופרק הסיום שודר ב-7 בפברואר של אותה השנה.
העונה השנייה לא עלתה לשידור עדיין, אך זמינה ב-VOD של Yes החל מדצמבר 2017.
גם ביוון הופקה גרסה מקומית ל"פלפלים צהובים", הנושאת את השם "המילה שלא אומרים".
פלקו סומבטהי (בהונגרית: Falco-SZOVA KC Szombathely) היא קבוצת כדורסל הונגרית מהעיר סומבטהי, המתמודדת בליגת העל ההונגרית וביורופקאפ.
הקבוצה נוסדה בשנת 1949. בסיום עונת 1991/92 העפילה הקבוצה לליגה הבכירה.
הקבוצה זכתה באליפות בעונת 2007/08. בעונת 2011/12, סיימה במקום הראשון בטבלה והגיעה לגמר הפלייאוף על האליפות והפסידה לקבוצת סולנוקי אולאי.
בעונת 1997/98 החלה הקבוצה להשתתף במסגרת אירופאית בשלב הבתים של גביע קוראץ'.
בעונה שלאחר מכן, הגיעה לשלב הבתים פעם נוספת.
מאז שנת 2006, הקבוצה מארחת בהיכל הספורט החדש, ארנה סבאריה המכיל 4,000 מקומות ישיבה.
פלקון הוא דמות בדיונית של גיבור-על המופיעה בחוברות הקומיקס קפטן אמריקה ביקום מארוול קומיקס.
הדמות הופיעה לראשונה בחוברת Captain America #117 מספטמבר 1969, ונוצרה על ידי הכותב סטן לי והמאייר ג'ין קולן.
פלקון המקורי - סם וילסון - הוא גיבור-העל האפרו-אמריקני הראשון בתולדות הקומיקס המודרני, והוא נושא תרמיל ריחוף מכני המקנה לו יכולת תעופה ויכולת מוגבלת של שליטה טלפתית ואמפתית על ציפורים.
בעקבות פרישתו של סטיב רוג'רס, וילסון נטל לתקופה מסוימת את זהות קפטן אמריקה החדש והפך למנהיג האוונג'רס עד אשר חזר לזהותו כפלקון.
הרצת "מארוול החדשה והשונה" של שנת 2015 הציגה את דמותו של חואקין טורז המקסיקני, שנטל את זהותו של פלקון בזמן שוילסון הפך לקפטן אמריקה החדש.
דמותו של פלקון מדורגת במקום ה-96 ברשימת מאה גיבורי הקומיקס הגדולים של מגזין IGN, אשר ציין גם כי השותפות שלו לקפטן אמריקה יוצרת את אחד מצמדי הלחימה בפשע הטובים שבקומיקס.
את דמותו של סם וילסון בסרטי היקום הקולנועי של מארוול "קפטן אמריקה: חייל החורף", "הנוקמים: עידן אולטרון", "קפטן אמריקה: מלחמת האזרחים", "הנוקמים: מלחמת האינסוף" ו"הנוקמים: סוף המשחק" מגלם השחקן אנתוני מאקי, שהופיע גם בהופעת קמע בסרט "אנטמן" ושב לגלם את דמותו בסדרת הטלוויזיה "הפלקון וחייל החורף" של שירות הסטרימינג דיסני+.
בסדרה זו, סם וילסון קיבל את נטל הזהות של קפטן אמריקה על עצמו, ומאקי שב לגלם את הדמות בסרט "קפטן אמריקה: עולם חדש מופלא", כאשר דני רמירז גילם את דמותו של חואקין טורז/הפלקון החדש.
סמואל תומאס וילסון, הידוע בתור הפלקון, היה גיבור-העל האפרו-אמריקני הראשון בקומיקס המודרני, והוא הוצג לראשונה בחוברת Captain America #117 מספטמבר 1969 - כשלוש שנים לפני הופעתם הראשונה של לוק קייג' ושל הגרין לנטרן ג'ון סטוארט, וכשש שנים לפני חברת האקס-מן סטורם.
חברת מארוול הציגה עוד בשנת 1966 את הפנתר השחור, שהיה תושב מקומי של המדינה האפריקנית הבדיונית ואקאנדה.
הפלקון הוצג בתחילה כתושב חסר שם לשעבר של שכונת הארלם, ניו יורק.
הוא אימץ בז פרא, אימן אותו והעניק לו את השם "רדווינג" (כנף אדומה).
כאשר קבוצת אנשים באיים הטרופיים חיפשו בז למטרות ציד, וילסון ענה למודעה אך גילה שאותם אנשים היו למעשה נאצים לשעבר שכרתו ברית עם נבל-העל הגולגולת האדומה.
הוא נמלט מהם אך נשאר על האי כדי לארגן את המקומיים אותם הפכו לצמיתים כדי להתנגד להם.
לבקשתו של סטיב רוג'רס, אותו גילה מאוחר יותר שמדובר בקפטן אמריקה, וילסון נטל את זהותו של הפלקון והחל באימונים תחתיו כדי לתת השראה לתושבים המקומיים ולהוביל את המאבק.
למשך רוב שנות ה-70, הפלקון וקפטן אמריקה עבדו במשותף בעיר ניו יורק, וסדרת החוברות שינתה את שמה כדי להכליל את שמו של פלקון.
בחוברת מספר 186, הכותב סטיב אנגלהארט שכתב מספר אלמנטים מסיפור המקור של פלקון.
בעוד שבעבר הוא תואר כעובד סוציאלי לשעבר שחש דחף לשפר את מצבו של הנוער בעירו, הרי שכעת הוא מתואר כבריון בעל קשרים במאפיה אשר זיכרונותיו שונו בידי הקוביה הקוסמית שמאפשרת שינוי מציאות.
הפלקון הצטרף באופן זמני לקבוצת גיבורי-העל הדפנדרס, והיה חבר בקבוצת האוונג'רס.
במהלך זמן זה הוא השתתף בהרפתקת סולו בחוברת מספר 49 בהרצת החוברות הנסיונית Marvel Premiere ובמיני-סדרה משלו בת ארבע חוברות בשנת 1983 ואשר נכתבה בידי ג'ים אאוסלי.
מיני-סדרה זו חשפה כי הפלקון הוא מוטאנט, אם כי התפתחות זו שוכתבה מחדש בחוברת השנתית Avengers 2001 Annual.
אחרי שהופיע בקביעות בכרך השני של חוברות קפטן אמריקה (נובמבר 1996-נובמבר 1997), הפלקון הצטרף מחדש לאוונג'רס.
הפעם הוא נשאר בקבוצה והפך לאחד החברים המרכזיים שבה עד לחוברת מספר 57 (אוקטובר 2002).
באותה תקופה הוא גם שימש כדמות משנה בכרכים השלישי והרביעי של חוברות קפטן אמריקה (ינואר 1998-פברואר 2002, יוני 2002-דצמבר 2004).
במיתוג מחדש "מארוול עכשיו!" של שנת 2012, פלקון היה חבר בקבוצת האוונג'רס.
בהרצת "מארוול החדשה והשונה" של שנת 2014, סם וילסון ויתר על זהותו כפלקון והפך לקפטן אמריקה החדש לבקשתו של סטיב רוג'רס, שנוסחת הסופר-חייל נשאבה מגופו והדבר גרם לו להאיץ את קצב הזדקנותו.
לאחר אירועי "מלחמות סודיות" של שנת 2015, וילסון קיבל סדרה משלו בשם All-New Captain America.
אירועי "אימפריה סודית" של שנת 2017 הביאו לכך שהקוביה הקוסמית החזירה את סטיב רוג'רס למצבו הקודם אך שינתה את אישיותו באופן דרסטי ונטעה בו זיכרונות שהוא סוכן הידרה.
לאחר שהתגלה כי מדובר בכפיל של רוג'רס האמיתי, זה האחרון חזר לתפקידו כקפטן אמריקה ואילו וילסון שב לתפקיד פלקון, הפעם עם ריישון לוקאס כשותפו החדש פטריוט.
סמואל תומאס וילסון נולד בהארלם, ניו יורק למיניסטר פול וילסון ולדרלין וילסון.
לוילסון הצעיר הייתה ילדות מאושרת והוא גילה חיבה רבה לציפורים.
הוא נהג לאמן יונים והיה לו שובך יונים הגדול ביותר בהארלם.
למרות זאת, הוא נתקל בגילויי גזענות רבים בתקופת נעוריו, והדבר התיש אותו מאוד.
הוא סירב להצטרף לכנסייה כנער כמורה, בהאמינו שהוריו האדוקים הם בורים בגלל אמונתם העיוורת.
להפתעתו, הם מספקים לו חומרי קריאה על דתות אחרות בעלי תאולוגיה שונה.
אולם, בערב למחרת אביו נהרג כשניסה להפריד ריב שכונתי.
שנתיים אחרי, אמו נורתה ונהרגה בקרבת מקום מגוריהם בידי שודד.
סם השבור על מותם הטרגי נמלא זעם על העולם.
הוא הפנה עורף לערכים עליהם גדל, עבר ללוס אנג'לס, ושם עבד למחייתו כפושע וכחבר כנופיה תחת השם "סנאפ" וילסון.
בזמן שהיה בדרכו לריו דה ז'ניירו לרגל עסקיו המפוקפקים, מטוסו התרסק על אי הגלות (שנים לאחר מכן, הוא ציין ששם מצא את שני חבריו הטובים ביותר, קפטן אמריקה ורדווינג).
על האי השליו השתלטה חבורת כובשים הקוראים לעצמם "המוגלים", אשר עבדו במשותף עם נבל-העל הנאצי הגולגולת האדומה בימי מלחמת העולם השנייה.
הם נבגדו בידי הגולגולת האדומה ונאלצו למצוא באי מקום מחבוא, תוך שהם משעבדים את התושבים המקומיים.
וילסון מתחבר לרדווינג, בז פרא שעמו הוא מוצא קשר חזק.
כחלק ממזימה שרקח נגד קפטן אמריקה, הגולגולת האדומה השתמש בקוביה הקוסמית המסתורית ורבת-העצמה - שבכוחה לשנות את מרקם המציאות - כדי למזג את וילסון עם רדווינג ברמה המנטלית.
עם הזמן, החיבור המנטלי הזה העניק לוילסון שליטה רחבה על עולם הציפורים.
בנוסף, הגולגולת האדומה השתמש בקוביה כדי לשכתב את העבר ולמחוק את השנים אותם העביר וילסון הזועם כחבר כנופיה.
בהיסטוריה משוכתבת זו, וילסון הוא עובד סוציאלי מסור וחביב אשר פותה להגיע לאי וארגן את התושבים להילחם למען החופש שלהם.
סטיב רוג'רס מתיידד עמו בזמן שהותו על האי ומשכנע אותו לאמץ זהות חדשה כדי לספק השראה לתושבים המקומיים במרד שלהם.
השניים יוצרים יחדיו את הזהות הסודית של הפלקון ומתאמנים ביחד לפני שהם תוקפים את המוגלים ואת הגולגולת האדומה.
הפלקון הופך לשותפו הקבוע של קפטן אמריקה בלחימה בפשע, ואף החליף אותו בקצרה בהמשך כאשר קפטן אמריקה נחשב למת.
פלקון פוגש בהמשך בפנתר השחור, היוצר לו רתמה מיוחדת בצורת כנפיים שמאפשרת לו לעוף.
כשרוג'רס נוטש זמנית את זהותו כקפטן אמריקה, אחרים מנסים להמשיך בדרכו וביניהם צעיר בשם רוסקו, לו פלקון משמש כמורה רוחני.
כשהגולגולת האדומה הורג את רוסקו, רוג'רס חוזר לזהותו כקפטן אמריקה.
מעט לאחר מכן, הגולגולת האדומה חושף בפניו את עברו האמיתי בזמן שנטל את השם סנאפ וילסון, ומנסה לגרום לו בעזרת הקוביה הקוסמית להרוג את קפטן אמריקה, אך לשווא.
סם כעת מודע לעברו כפושע אך הוא מחליט להמשיך לתפקד כגיבור ועומד בראש סוכני הריגול של סוכנות הביון S.H.I.E.L.D..
בהמשך, איש הקשר של ממשלת ארצות הברית לגיבורי-העל הנרי פיטר גייריק מגייס את וילסון לקבוצת האוונג'רס על בסיס של העדפה מתקנת, וזאת בשל היותו הגיבור האפרו-אמריקני הראשון שעדיין נותר בתפקיד פעיל.
פלקון נוטר טינה על השימוש הציני בהיותו "סמל" ועוזב בהזדמנות הראשונה שנקרית בדרכו.
בשלב מסוים במהלך שנות ה-80, פלקון נרדף בידי זקיף סנטינל לאחר שנחשב כמוטאנט, אך הרעיון שוכתב מאוחר יותר בטענה שהזקיף התקלקל וטעה לחשוב שמדובר באדם הנושא את גן האקס.
מעט לאחר מכן, פלקון התעמת עם אלקטרו והביס אותו בקרב.
בחוברת השנתית של קפטן אמריקה משנות ה-90, פלקון מקבל מדים חדשים וצמד כנפיים חדשות, בהם הוא נעזר כדי לעזור לחבר מהשכונה בה גדל נגד הנבל טאסקמאסטר.
פלקון מצטרף לקבוצה חדשה של האוונג'רס, המשמשת כסוכנות לשמירה על השלום מטעם האומות המאוחדות, כדי להילחם באיום הבינלאומי של נבל בשם סקורפיו.
בזמן זה, וילסון מגלה שהוא מסוגל להרחיב את החיבור המנטלי שלו עם רדווינג, מה שמאפשר לו לשלוט בציפורים בקרבת מקום ו"לראות" דרך עיניהן.
הוא משתמש ביכולת זו כדי לרגל אחר גייריק וגילה שמזכיר ההגנה של ארצות הברית דל ראסק הפעיל לחץ על גייריק כדי לרגל על האוונג'רס ולחשוף את סודותיהם.
למרות שבתחילה גייריק היה עוין כלפיו, וילסון שכנע אותו לעזור לאוונג'רס בריגול אחרי ראסק ומסירת מידע שגוי בו בעת שהוא אוסף נגדו מידע מפליל.
הם מגלים שדל ראסק היה למעשה הגולגולת האדומה, אשר תכנן מתקפה ביולוגית על אמריקה ולהשתמש בפאניקה ההמונית שתיווצר בעקבות כך כדי להשתלט על ממשלת ארצות הברית ולהתחיל מלחמה עם המדינות האחרות.
לפיכך, פלקון שיחק תפקיד מרכזי בהבסתו של הגולגולת האדומה.
בתקופה זו, "קפטן אמריקה" חדש אותו יצר בחשאי המשרד למודיעין ימי יצא מכלל פעולה והחל להרוג את כל מי שחשב כמקור לטרוריזם.
כדי לחשוף את אותו גיבור עריק (שכונה "אנטי-קפ"), המשרד למודיעין ימי הדליף מידע על מעורבותו בפרויקט של לוחמה ביולוגית עם קרטל סמים קובני בראשות משפחת ריבאס הידועה לשמצה.
העיתונאית והאקטיביסטית ליילה טיילור חוקרת את השמועה הזאת ומנסה להבריח דגימה של הווירוס לאמריקה, אך היא נעצרת בידי כוחות אמריקנים בקובה.
פלקון - חברהּ של טיילור - מבריח אותה מהכלא וחוקר את טענותיה.
הוא משמיד את מעבדת כלי הנשק הביולוגים של משפחת ריבאס ומשיג דגימה של הווירוס המסתורי אותו פיתחה עבור המשרד למודיעין הימי.
פלקון מצליח להטיס את ליילה לאמריקה, למרות שחליפת הטיסה שלו נהרסת בהוריקן, בזמן שקפטן אמריקה עוקב אחר הוראותיו למיקומה של הדגימה.
אנטי-קפ הורג את ראש משפחת ריבאס ורודף אחר ליילה, פלקון וקפטן אמריקה בחיפושו אחר הדגימה.
פלקון וקפטן אמריקה חוברים יחדיו כדי להילחם באנטי-קפ, אותו הם מצליחים להביס בקושי רב.
בראותו שמטרת המשרד למודיעין ימי הייתה לחשוף את הסוכן העריק שלהם ולהרוג אותו, קפטן אמריקה מארגן את לכידתו החשאית של אנטי-קפ וכליאתו בשגרירות ואקאנדה עד אשר המשרד למודיעין ימי יסכים שלא להרוג אותו.
באירועי "האוונג'רס מתפרקים", מכשפת השני נדחפה לכדי שגעון ושינתה את מרקם המציאות.
היא משתמשת בכוחותיה כדי ליצור מחדש כמה מהאתגרים הגדולים ביותר שהאוונג'רס ניצבו בפניהם.
היא מערערת את מוחו של וילסון, ודוחפת אותו חזרה לכיוון אישיותו הישנה כסנאפ וילסון.
הוא מתחיל לשאת אקדח, לשמור סודות מחבריו ולהתנהג באימפולסיביות ובתקיפות.
אמנם הוא עדיין עובד לצד קפטן אמריקה, אך מערכת היחסים ביניהם נעשית מתוחה.
רוג'רס מתעמת עמו, אך וילסון רואה בכך הצבת אולטימטום ומסיים את השותפות ביניהם.
אולם, בעוד הם פונים ללכת, תקרית ירי לעבר פלקון פוצעת אנושות את רוג'רס מהדף הכדור.
וילסון נותר המום מכך שחברו הטוב ביותר כמעט ומת, והוא מחליט לוותר על זהותו כפלקון ולבחון מחדש את חייו.
וילסון מופיע מחדש בתור הפלקון באירועי "בית אם" של שנת 2005 ו"מלחמת אזרחים" של שנים 2006–2007, שבה הוא תומך בעמדתו של רוג'רס נגד חוק רישום העל-אנושיים.
כשרוג'רס מנוטרל באופן זמני, וילסון נוטל מנהיגות על האוונג'רס הסודיים.
בעקבות ההתנקשות בחייו של קפטן אמריקה - מזימה שאורגנה בידי הגולגולת האדומה, פלקון נרשם כסוכן ממשלתי ומקבל פיקוח על הארלם, למרות שהוא עדיין שומר על קשריו עם קבוצת האוונג'רס החדשים המחתרתית.
הוא גם נקרא לחקור את ההתנקשות עצמה על ידי מציאתו של חייל החורף ואיתורו של הגולגולת האדומה.
וילסון מופיע בקשת הסיפור "דרדוויל: ארץ הצל" משנת 2010 בתור הפלקון, כשלאחריה הפך לסוכן בקבוצה חדשה של גיבורים להשכרה.
מאוחר יותר הוא מופיע בסיפור הקרוסאובר "אוונג'רס נגד אקס-מן" של שנת 2012, בעוזרו לענקית הירוקה ולשאר חברי האוונג'רס מפני התקפתם של הסטודנטים בבית הספר לצעירים מחוננים ע"ש ג'ין גריי.
כחלק מהרצת "מארוול עכשיו!" של שנים 2012–2015, וילסון מצטרף מחדש לאוונג'רס לאחר שאיירון מן וקפטן אמריקה בוחרים להרחיב את רשימת החברים בקבוצה.
לאחר שנוסחת הסופר-חייל נשאבה מגופו של סטיב רוג'רס והוא הזדקן במהירות, הוא ממנה את וילסון למחליפו הרשמי כקפטן אמריקה.
במהלך עימות עם סין, בתו של הגולגולת האדומה, התגלה שאישיותו כסנאפ וילסון הייתה זיכרון מזויף שהושתל בוילסון בידי הגולגולת מתוך ניסיון להטיל עליו קלון באמצעות שימוש בגזענות.
כחלק מהרצת "מארוול החדשה והשונה" של שנת 2015, קפטן אמריקה חוקר את היעלמותו של חואקין טורז, נער ממוצא היספני שנחטף בידי קבוצת שנאה בשם "בני הנחש".
אחרי שלכד את מנהיג הקבוצה, וילסון גילה שטורז הצעיר עבר ניסויים בידי ד"ר קארל מאלוס לכדי שילוב של בן אנוש וציפור תוך שימוש בבז המחמד של וילסון, רדווינג.
כשקארל מאלוס הובס, וילסון לקח את הנער תחת חסותו.
אולם, וילסון מגלה מקלייר טמפל שמצבו של טורז כאדם-ציפור איננו זמני, מאחר שרדווינג הוא בעל דם ערפדים ומחזיק ביכולת ריפוי עצמי.
כשוילסון נלכד בידי חברת הנחשים ונזרק מהחלון בידי וייפר, הוא ניצל בידי טורז.
באמצעות החיבור המנטלי שלו עם רדווינג, וילסון שולח באופן טלפתי ידע לחימה, וטורז הצליח להחזיק מעמד עד אשר מיסטי נייט ואיש ההרס הגיעו לעזרה.
בסיום הקרב, וילסון הירשה לטורז להפוך לסיידקיק החדש שלו בתור הפלקון החדש, כאשר הוא עוטה חליפת שריון מוזהבת וכמו וילסון חולק קשר מנטלי עם רדווינג.
במהלך אירועי "אוונג'רס: מבוי סתום" של שנת 2016, וילסון יוצר קשר עם הלוחש (זהותו החדשה של ריק ג'ונס), וזאת אחרי שהביס אקו-טרוריסט בשם הגולגולת הירוקה.
הוא מגלה שסוכנות S.H.I.E.L.D מעולם לא זנחה את פרויקט קוביק - הקוביה הקוסמית אשר קיבלה בינה מלאכותית.
ביחד עם רוג'רס, השניים בודקים קצה חוט לעיירה מבוצרת בשם פלזנט היל בקונטיקט ונאספים בידי סוכני S.H.I.E.L.D.
הוא מוצא את חייל החורף והם מצילים את סוכנת S.H.I.E.L.D אבריל קינקייד מידיהם של אסירים.
נודע להם שבעיירה חבוי נשק-על אותו מחפש ברון זמו.
הם מגיעים לסמטת מועדון כדורת, שם קוביק משחזרת את סטיב רוג'רס הזקן למצבו הקודם, בדיוק כשקרוסבונז עמד להרוג אותו.
בעודם מחפשים את קוביק, רוג'רס מחליט לקבץ יחדיו את הגיבורים ולהילחם בברון זמו.
עם סיומה של התקרית, סטיב רוג'רס וסם וילסון מחליטים לשמור בסוד את מה שקרה בפלזנט היל.
אחרי הסיפור "אוונג'רס: מבוי סתום", וילסון עומד בפני לחץ ציבורי להחזיר את זהות קפטן אמריקה ואת המגן לרוג'רס.
גם מריה היל עומדת בפני אותו לחץ בשל מעשיה בעיירה פלזנט היל.
הוא וסטיב מתכננים דרך לגרום להיל להודות על פשעיה בפומבי.
במהלך מסיבת עיתונאים, וילסון נתקל בשכיר חרב בשם צ'אנס שעמד להרוג את רוג'רס באמצע נאומו.
אחרי שוילסון מביס אותו, רוג'רס מכריז עליו באופן רשמי כקפטן אמריקה.
בזמן שצ'אנס נעצר, הוא אמר לוילסון שהוא היה בפלזנט היל ושהוא לא הסכים לפעולותיהם של הגיבורים.
במהלך הסיפור "מלחמת אזרחים 2", וילסון משתתף בלוויה שנערכת לרודי רודס ונושא נאום מעורר השראה.
מספר חודשים לאחר מכן, הוא צופה במשדר חדשות על קרב בברוקלין בין רייג' מהלוחמים החדשים לבין יחידת משטרה פרטית הממומנת בידי תעשיות קין.
הוא מתכוון להשתלט על המצב בעזרתם של רדווינג ופלקון החדש, חואקין טורז.
הוא מצליח לעצור את הקרב אך נאלץ ללחום בכוח המשטרה, ויודע שבכך יצטייר באופן שלילי בתקשורת.
בעוזבו את המקום, הוא מותקף לפתע בידי סוכן ארצות הברית.
לאחר ויכוח קצר מתפתח קרב ביניהם, ווילסון מצליח להתגבר עליו רק כאשר הוא גורר אותו למנהרה, שבה אלמנט החשכה והינשופים השוכנים בה פועלים לטובתו.
בסיום הקרב, וילסון חוזר למפקדתו ומחליט לשתול במוחו שתל שיאפשר לו להגביר את הראייה אותה הוא מקבל מציפורים, להעביר את המידע המתקבל לווידאו ולאחסנו לתוך התקן נייד.
הוא ממשיך לחקור את יחידת המשטרה הפרטית ולגלות הוכחות לפעילויותיהם האלימות.
בזמן שליווה את רוג'רס במשימה לעצור את מרסק הדגלים, הוא אינו מצליח לסכל התנקשות בסנאטור והדבר רק מעכיר יותר את דמותו הציבורית.
בהמשך התברר כי מדובר במזימה אותה רקח רוג'רס, שתוכנת מחדש בידי כפיל של הגולגולת האדומה והקוביה הקוסמית להאמין שהוא סוכן רדום של ארגון הידרה.
באמצעות היכרותו הרבה עם המגן, רוג'רס לא היה מעוניין להרוג את וילסון כדי לא להפוך אותו לקדוש מעונה, אלא להעמידו במצב שבו לא יוכל להשתמש במגן כדי להציל את הסנאטור ולהוריד לו את המורל במידה שתאלץ אותו להחזיר לרוג'רס את המגן מרצונו החופשי.
לאחר אירועי "אימפריה סודית", בהם ארגון הידרה איים להשתלט על ארצות הברית כשרוג'רס עומד בראשו, התגלה כי מדובר בכפיל אותו יצרה הקוביה הקוסמית.
וילסון עוזר לחייל החורף למצוא את שבריה, להחזיר את סטיב רוג'רס האמיתי ליקום מארוול ולהביס את כפילו.
בהמשך, וילסון חוזר לזהות הפלקון ונעזר בסיידקיק חדש בדמותו של ריישון לוקאס.
בהופעות המוקדמות שלו, וילסון הפגין חיבור קרוב לציפור המחמד שלו רדווינג, דבר שאושר בידי פרופסור אקסבייר כקשר טלפתי.
הגולגולת האדומה חושף מאוחר יותר שהוא השתמש בקוביה הקוסמית כדי ליצור "קשר מנטלי שחזק יותר מקשר רגיל" בין וילסון לבין רדווינג.
לדבריו של וילסון, מדובר בחיבור שהוא "כואב בטירוף.
להיות מאוחד מנטלית עם בז, לראות דרך עיניו".
וילסון גילה שהוא יכול היה להרחיב את הקשר המנטלי, ובעזרת ריכוז לקבל יכולת נוספת - היכולת להתחבר לציפורים נוספות ("מעל לשישה מיליארד זוגות עיניים בארצות הברית בלבד", לדבריו).
הוא מסוגל גם לקבל גישה לזיכרונותיהן של הציפורים, ולראות דברים שהן חזו בהם בעבר, אם כי לציפורים יש דרך שונה לעבד את מרחב הזמן, מה שמקשה על וילסון לדעת מתי הדברים התרחשו.
רתמת התעופה המקורית של פלקון כללה זוג כנפי דאייה הממונעים באמצעות סילון, ואשר בנויים מצלעות טיטניום קל כנוצה ומיילר.
הכנפיים עצמן מצופות בקולטנים סולאריים דקיקים, אשר ממירים את אור השמש לחשמל כדי לתדלק מאווררי טורבינות במדים של וילסון ובמגפיו.
הכנפיים ניתנות להסרה ולחיבור מחדש למדיו באופן קיברנטי.
בשנות ה-2000, רתמת התעופה עצמה נהרסה והפנתר השחור סיפק לוילסון תלבושת וצמד כנפיים חדשים.
מערך של פולטי קרינה בגבו של פלקון יוצר כנפי "אור קשה" הולוגרפיים, כאשר מוטת הכנפיים משתרעת על פני 15 מטרים.
הכנפיים נשלטות על ידי חיבור קיברנטי ויכולות לקבל צורות שיוט שונות ומגוונות.
נוסף על כך, מנוע מגנטי מספק לפלקון את הדחף כדי להרים אותו באוויר.
מערך זה גם כולל מתקנים לשיבוש GPS אשר מונעים איתור לווייני, בעוד כנפי האור הקשה מפריעות לאיתור באמצעות מערכת תת-אדום.
מארג ויברניום תוצרת ואקאנדה התווסף למדים, ואפשר לפלקון להיות חסין בפני כלי נשק.
המערכת כולה ניתנת לשליטה מנטלית באמצעות מעגלים קיברנטיים במסכתו של פלקון.
בעבר, המדים כללו גם טופר חבוי - כבל אחיזה הנשלט באופן קיברנטי ובנוי לתוך כפפותיו - המאפשר את תפיסתם של יריביו, לכידת עצמים או לצורכי טיפוס והנפה כאשר כנפיו אינן מחוברות.
מתקן הראייה של התלבושת גם הוא מאובזר במגוון יכולות, ביניהן עדשות אינפרה-אדום לשעות הלילה, מיקוד ותקריב וכן חיישני הדמיה מרחוק המאפשרים ראייה מרחבית של 360 מעלות.
דמויות אחרות שנטלו את זהות פלקון
כחלק מהמיתוג מחדש "מארוול החדשה והשונה" של שנת 2015, סם וילסון כקפטן אמריקה חקר את היעלמותו של צעיר מקסיקני בשם חואקין טורז, אחרי שנחטף בידי קבוצת נבלי-על שעונה לשם בניו של הנחש.
וילסון גילה שטורז השתתף ללא רצונו בניסויים שנערכו בידי המדען המטורף קארל מאלוס, שהפכו את טורז להיבריד בין אדם לציפור באמצעות ציפור המחמד של וילסון, רדווינג.
כאשר וילסון הביס את מאלוס, הוא לקח את הצעיר תחת חסותו.
בהמשך התגלה שמצבו ההיברידי של טורז הוא קבוע בגלל דמו הערפדי של רדווינג ויכולת ההחלמה שלו.
כשוילסון נשבה בידי חברת הנחשים ונזרק מהחלון בידי וייפר, הוא ניצל בידי חואקין.
בעזרת הקשר המנטלי אותו חלק עם רדווינג, וילסון שלח לחואקין את המידע הדרוש כדי להילחם בחברת הנחשים עד להגעתה של מיסטי נייט, שנחלצה לעזרתו.
אחרי שחברת הנחשים הובסה, וילסון הרשה לטורז להפוך לסיידקיק שלו, וזה האחרון הפך לפלקון החדש.
במהלך קשת הסיפור "אימפריה סודית", פלקון השני ואיירון הארט הצטרפו לקבוצת האלופים כאשר הם חברו לתנועת המחתרת, שנלחמה נגד סטיב רוג'רס סוכן הידרה.
בקשת סיפור משנת 2017, אדריאן טומז פיתח גרסה משודרגת של רתמת הכנפיים האלקטרומגנטית שלו, שכעת כללה קסדה משוריינת וכנפיים ננוטכנולוגיות חדות כתער שמגיבות לפקודותיו המנטליות.
הוא נטל את הזהות של פלקון באופן זמני, בהאמינו שאף אחד אחר לא השתמש בה, ונעזר בטכנולוגיה של החליפה ובזהות הסודית כדי לגנוב באיסט וילג'.
הוא נלחם נגד ספיידרמן עד אשר השניים נוטרלו בידי הלוכד, חבר ארבעת המפחידים לשעבר, שנמלט מהמקום עם אוצרו של טומז.
השחקן אנתוני מאקי מגלם את סם וילסון/פלקון בסרטי היקום הקולנועי של מארוול, וזאת לאחר שהופיע לראשונה בסרט "קפטן אמריקה: חייל החורף" משנת 2014.
בסרט זה, סם וילסון הוא חייל לשעבר ששירת ביחידת חילוץ ורפואה משולבת של פיקוד המבצעים המיוחדים ופיקוד הקרב של חיל האוויר של ארצות הברית.
הוא משתמש בזוג תת-מקלעים ככלי הנשק העיקריים שלו ועף באמצעות רתמת תעופה נסיונית בעלת כנפיים מתכווננות.
לאחר הופעת הבכורה הקולנועית של הדמות, מאקי שב לגלם אותו בסרטים "הנוקמים: עידן אולטרון" ו"קפטן אמריקה: מלחמת האזרחים", שם מופיע לראשונה רדווינג כמזל"ט בצורת ציפור המאוחסן ברתמת התעופה שלו.
כמו כן, הוא הופיע בהופעת קמע בסרט "אנטמן" ובהמשך בסרט "הנוקמים: מלחמת האינסוף" ובהמשכו "הנוקמים: סוף המשחק".
בסדרת הטלוויזיה "הפלקון וחייל החורף" של שירות הסטרימינג דיסני+, וילסון חובר לשותפו הוותיק של קפטן אמריקה, באקי בארנס וכמו בקומיקס נוטל את זהותו של קפטן אמריקה.
מאקי שב לגלם את הדמות בסרט "קפטן אמריקה: עולם חדש מופלא" וישוב לגלם אותה בסרט "Avengers: Doomsday".
דמותו של סם וילסון כפלקון מופיעה בסדרת האנימציה "האוונג'רס: סדרת האנימציה", בדיבובו של לאנס רדיק.
גרסה זו של הדמות משרתת את דל ראסק וחברה בצוות "קוד אדום".
לואנג פלק פיבונסונגרם או לואנד פלק פיבולסונגרם מכונה לפעמים בקיצור פיבון, ידוע גם בכינוי "פום צ'ום פור".
שמו בלידה – פלק קיתסאנגקה, (בתאית: จอมพล แปลก พิบูลสงคราม 14 ביולי 1897 נונתאבורי – 11 ביוני 1964 טוקיו) היה קצין ופוליטיקאי תאילנדי, בעל שורשים סיניים מצד אביו.
הוא כיהן כראש ממשלת תאילנד ודיקטטור צבאי של מדינה זו בשנים 1938–1944 ו-1948–1957. החל בשנת 1941 הועלה לדרגת פלדמרשל ("פום צ'ום").
כקצין תותחנים צעיר למד פיבונסונגרם באקדמיות צבאיות בצרפת.
הפך לחבר ב"מפלגה העממית" החוקתית ואחרי הצלחת המהפכה הסיאמית משנת 1932 זכה להשפעה רבה בזירה הפוליטית ובצבא.
אחרי דיכוי ניסיון הפיכה מלוכני בשנת 1934 התמנה לשר ההגנה.
בשנת 1938 בחר בו הפרלמנט לראש ממשלה.
שלטונו היה אוטוריטרי, דגל באידאולוגיה לאומנית מאוד ומיליטריסטית.
ונקט באמצעים דרסטיים לכיוון מודרניזציה תרבותית.
שימשו לו כדוגמה המשטרים הפאשיסטים מגרמניה הנאצית ואיטליה, וכן המשטר האוטוריטרי ביפן.
פיבון שאף להרחיב את גבולות המדינה ל"תאילנד רבתי" וטען להחזרת שטחים מאוכלסים בתאילנדים שהשתייכו אז לאימפריה הבריטית (מלזיה, בורמה) ו
אימפריה הקולוניאלית הצרפתית (לאוס, קמבודיה).
בשנים 1940–1941 ניהל בהצלחה מלחמה נגד צרפת.
בשנת 1942 נכנס למלחמת העולם השנייה לצידה של יפן.
בשנת 1948 הפיכה צבאית החזירה את פיבון לשלטון.
הוא התמנה כראש ממשלה והנהיג שוב שלטון אוטוריטרי, אולם הפעם בברית עם ארצות הברית.
אחרי שהחל משנת 1955 נקט בצעדים לדמוקרטיזציה, הוא הודח על ידי פלג יריב בצבא ונמלט ליפן.
פּלק פּיבונסונגרם נולד בשנת 1897 בשם פלק קיתאסאנגה בנונתאבורי, פרבר צפוני של בנגקוק, בירת ממלכת סיאם.
אביו, קיד קיתסאנגקה, היה בן למהגר סיני דובר קנטונית שהתחתן עם תאילנדית.
הורי האב היו בעלי פרדסים של עצי דוריאן.
פלק קיבל את שמו – שמשמעותו בשפה התאית "מוזר".
זאת מפני צורה מיוחדת של אוזניו.
מאוחר יותר נחשב פלק דווקא לנער טוב מראה.
מילדותו הייתה לו חולשה למדים
הוא למד בבית הספר שליד המקדש הבודהיסטי "וואט קמה פיראטארם" ומגיל 12 נרשם לבית ספר לחיל הרגלים באקדמיה הצבאית המלכותית צ'ולאצ'ומקלאו.
הוא סיים את לימודיו בשנת 1917 בגיל 19 וקיבל את הדרגה של סגן משנה בחיל התותחנים.
הוצב בחטיבה 7 של חיל התותחנים בפהיטסאנולוק.
בתקופה זו הכיר פלק מורה צעירה בשם לה-יד בנדוקראבי והתחתן איתה.
לזוג נולדו בהמשך שלושה בנים ושלוש בנות.
הקצין הצעיר התחבב על סובביו בהשכלתו, חריצותו ודייקנותו.
אולם בגלל קומתו הקטנה, לא בלט כל כך כדמות של מנהיג.
בשנת 1921 הוא נשלח לשרת במטה הכללי של הצבא.
לאחר מכן נשלח בשנים 1924–1927 עם מלגה ללמוד טקטיקה צבאית באקדמיות הצבאיות בפואטייה ופונטנבלו בצרפת.
בצרפת יצר קשרים עם סטודנטים תאילנדים אחרים שהשתייכו כמוהו יותר למעמד הבורגני ופחות לאצולה.
בהשפעת הסביבה הפוליטית בצרפת פיתח פלק הצעיר רתיעה כלפי המונרכיה האבסולוטית בארצו.
התוודע, בין השאר, לפרידי פהאנומיונג, אז סטודנט למשפטים, שעמד בראש איחוד הסטודנטים התאילנדים בצרפת.
שניהם התיידדו והקשר ביניהם התפתח במרוצת הזמן ליחס אמבווילנטי של ידידות-תחרות.
פרידי ופראיון פהאמומונטרי, שלמד גם הוא בצרפת, נמשכו לרעיונות מהפכניים ושיתפו את פלק בתוכניותיהם לבצע הפיכה במולדתם.
בצרפת, אף נחשף פיבון לרעיונות לאומניים ופשיסטיים, כמו עליונות המנהיג והמדינה ועקרונות אימפריאליסטיים.
הוא הסיק כי שיטת הממשל בסיאם כבר לא התאימה לרוח התקופה וכי יש לשנותה על מנת שסיאם תוכל להתפתח.
אחרי ששב לסיאם, עלה פיבון לדרגת קפטן ובשנת 1928 זכה לתואר האצולה "לואנג" – שקול כנגד התואר האירופי "ויקונט" – מידי המלך פראג'אדיפוק (ראמה השביעי).
מאז הוא מוכר כ"לואנג פיבונסונגרם" ושינוי השם ציין שיפור במעמדו החברתי.
משמעות השם פיבוסונגרם הוא "מלחמה רחבה".
הוא קודם בהמשך כמייג'ור (רב-סרן) במטה הכללי והתמנה לאחראי על סוסי הנסיך נאריס ולמורה באקדמיה הצבאית.
פיבוסונגרם הצטרף למפלגת העם, (קאנה ראטסאדון), תנועה לרפורמות חוקתיות מורכבת מקצינים, אקדמאים ופקידים.
יחד עם קצין הפרשים לואנד טסנאי היה הלטננט-קולונל פלק פיבונסונגרם אחראי על ארגון ההפיכה הצבאית בשנת 1932 שהביאה 3 שנים אחר כך, בשנת 1935 להתפטרות המלך פראג'אדיפוק לטובת אנאנדה מהידול.
המלך החדש היה ילד שלמד באותן השנים בשווייץ.
לכן מינה הפרלמנט כעוצרים את הנסיך אנואטג'אטורונג, שנשא דרגת קולונל, את הנסיך אתיהאיה דיבהבהה, גם הוא קצין בכיר, ואת צקאו פראיה יומאראג' (פון סוחום).
אחרי ניצחון ההפיכה בשנת 1932 והמעבר מן המונרכיה האבסולוטית אל המונרכיה החוקתית, התמנה פיבונסונגרם לסגן מפקד חיל התותחנים ולא מילא תפקידים פוליטיים כלשהם.
פיבון שיחק תפקיד מפתח בהפיכה הצבאית מיוני 1933 שבאה להגן על החוקה החדשה ועל משטר האגף הצבאי של מפלגת העם נגד רסטורציה של שלטון המלוכנים.
בעקבות זאת התחזקה השפעתו בצבא ובזירה הפוליטית.
תפקידו המוביל בדיכוי המרד של הנסיך בווראדט באוקטובר 1933 הוסיפה לו הערצה רבה בקרב אנשי הצבא.
הוא הועלה לדרגת קולונל והתמנה לסגן מפקד הצבא.
בשנת 1934 נכנס כשר ההגנה לממשלה בראשות פראיה פאהון פונפאיוהאסנה.
בתפקיד זה היה לאיש החזק השני במדינה.
פיבון הגדיל את תקציב הצבא ואף הכפיל את כמות החיילים המשרתים בצבא, בסייעו של ראש הממשלה, פאהון.
בטקס מינויו כשר ההגנה, הוא הדגיש את חשיבותו של הצבא הסיאמי כגורם המגן על המדינה ולולא הצבא, תאילנד הייתה תחת שליטתן של מעצמות אירופה השכנות (צרפת ובריטניה).
כשר ההגנה דחף פיבונסונגרם לחיזוק התעמולה הלאומנית והמיליטריסטית, לרבות בתוכנית הלימודים בבתי הספר.
בשנת 1935 הורה משרד ההגנה שבראשותו להפיק את הסרט "דם החיילים התאילנדים" (לואט תאהאן תאי) שבמרכזו מתקפה של ארץ דמיונית על תאילנד ומעשי הגבורה של מגני המדינה.
הוא עודד את הסופר ויצ'יט ויצ'יטוואטאקאן, לימים האידאולוג והתעמלן שלצידו, לכתוב את מחזות התיאטרון "הדם של סופאן"(לואט סופאן) ו"הנסיכה מקסנווי" (צ'אוינג הסנווי).
המחזה הראשון היה שיר הלל לרוח ההקרבה והגבורה של האדם הפשוט התאילנדי בעת הדיפת פלישה של בורמה לארצו.
המחזה השני הדגיש את הסולידריות ההיסטורית בין העם התאילנדי והעם שאן מבורמה, המקורב אליו.
פובון הקים אנדרטאות לזכר מלכים כמו נארסואן וטאקסין, שהיו בעיניו דמויות מופת כמנהיגים קרובים לעם ומנצחים בשדה הקרב.
עוד לפני עלייתו לצמרת השלטון ניצל פיבונסונגרם מכמה ניסיונות התנקשות.
בשנת 1934 הוא נורה בעת משחק כדורגל של הצבא.
נתגלה קשר של סמלים שנטען כי ביקשו לירות בכל חברי הממשלה.
בנובמבר 1938 ניסה נהג של פיבון לירות בו, וכעבור חודש נעשה עוד ניסיון לחסלו על ידי הרעלה.
כשבשנת 1938 פרצה שערורייה בנוגע למכירת הרכוש המוחרם של המלך המודח פראג'אדיפוק, נפלה ממשלת פראיה פאהון פונפאיוהאסנה.
פיבון, שהיה מעורב בפרשה, נסוג מן העסקה והצליח לצאת זכאי.
בהמשך נבחר על ידי רוב מובהק בפרלמנט לראשות הממשלה וב-16 בדצמבר 1938 התמנה בתפקיד על ידי מועצת העוצרים.
שלטון אוטוריטרי – "בניית הלאום" ("סאנג צ'ארט")
כהונתו הראשונה כראש ממשלה 1938–1944
אחרי שהגיע לראשות הממשלה בדרך חוקתית, במקום פראיה פהאפהול, השליט פיבונסונגרם בפועל משטר אוטוריטרי.
הוא מינה כמה מחברי הסיעה הצבאית של מפלגתו בתפקידי מפתח בממשלה.
מלכתחילה ניצל את מעמדו החדש כדי להיפטר מהמתנגדים הפוליטיים.
נעצרו כ-40 מתנגדים פוליטיים, מלוכנים וגם דמוקרטים.
הוא ביים נגדם משפט בגין בגידה – על קשירת קשר נגד המלך הצעיר אננדה, אותו ביקשו כביכול להדיח לטובת המלך הקודם פראג'אדיפוק.
על ספסל הנאשמים ישבו מלוכנים ונציגי האצולה שתמכו במשטר הישן, לרבות דודו של המלך, הנסיך ראנגסיט, שתמך בעבר בקולונל פראיה סונגסוראדט, וכן ראשי אופוזיציה מן האספה הלאומית.
אחרי הליכים מפוקפקים בית דין מיוחד דן 18 נאשמים לעונש מוות ועוד 52 לעונשים כבדים אחרים.
עשרות נכלאו על האי הבודד טראוטאו.
המחנה השמרני-המלוכני האופוזיציוני הורחק מן הזירה הפוליטית ואף כוחם של נציגים בעלי דעות מלוכניות בתוך מפלגת העם נחלש.
המשטר שהנהיג פיבונסונרם שאב השראה מהמשטרים הפשיסטים באירופה – ובראשם איטליה וגרמניה, מהמשטרים הלאומני סֵקוּלָרִי של אטאטורק בטורקיה והמשטר הלאומני הצבאי ביפן.
הוא התבסס על תעמולה לאומנית קיצונית ועל פולחן אישיות של המנהיג שהתחיל לטפח אותו החל משנת 1939 בעזרת שר התעמולה שלו, לואנג ויצ'יטואטאקאן ("מהדורת כיס של גבלס", כפי שכינה אותו השגריר הבריטי).
המלך לשעבר פראג'אדיפוק הוכרז "אישיות בלתי רצויה" ותמונותיו הורחקו מן המרחב הציבורי.
לעומת זאת הרחובות והמוסדות התמלאו בתמונות של פיבונסונגרם ונאומיו וסיסמאותיו הופצו ללא הפסקה בעיתונים וברדיו.
להבדיל מהפאשיסטים באירופה ובצורה שהזכירה את המשטרים הקומוניסטים בעתיד, השתמש פיבוסונגרם במילה "דמוקרטיה" בהגדרת משטרו.
אחרי תבוסתו של מה שהוא קרא "מרד סונסוראדט", הקים פיבון במרכז בנגקוק, באמצע שדרות ראצ'אדמנון, אנדרטת ענק לדמוקרטיה כסמל ל"ניצחון החוקתיות על המונרכיה האבסולוטית".
ה"דמוקרטיה" משמעותה בעיניו הייתה מעל לכל שלטון מפלגת העם, ובמיוחד של אגפה הימני, הפעלת פרלמנט שחבריו ממונים, במסגרת חוקת 1932, ורעיון השלטון של המעטים ה"נאורים".
נתגלו מחלוקות גם בשורות מפלגת העם.
בעיקר בין המחנה של פיבון, ובין זה של חברו מהלימודים, פרידי פהאנומיונג, שייצג את האגף האזרחי והליברלי.